Nekter bladselgere å stå utenfor Rema 1000-butikker
Torsdag formiddag ble bladselger Constantin Stamate innbrakt av politiet, skriver Ringerikes Blad . Politiet ble først tilkalt fordi mannen skal ha vært til sjenanse for kunder, og ble bortvist fra stedet. Da han senere kom tilbake for å snakke med butikksjefen, kom politiet og pågrep ham.Stamate har tidligere ofte hatt tilhold utenfor Rema-butikken på Eikli, men hadde ikke stått der på en stund på grunn av et opphold i hjemlandet. Da han nylig stilte seg opp utenfor butikken igjen, fikk han beskjed av den lokale kjøpmannen at han ikke lenger var velkommen. Slik gikk det da VGs reporter sjekket hvordan det oppleves å være tigger på gaten i Oslo: – Kjøpmannen har tidligere sagt at det er greit at Constantin står der, og jeg forstår ikke hvorfor han har endret sitt syn på dette nå sånn plutselig. Han sier det er fordi kunder klager og de ansatte blir slitne av det. Constantin oppfatter selv at kunder og ansatte synes det er hyggelig at han er der, sier Anne Gro Wenner til lokalavisen. Hun er en av Constantins støttespillere i byen.Til Ringerikes Blad har de tre Rema 1000 -sjefene i Hønefoss, Knut Tveter, Peter Nordahl og Geir Ante Stepanenko kommet med en felles uttalelse om saken: – Grunnen til at dette har blitt bestemt, bunner i kundeklager. Klagene har gjennom de siste årene kommet i alle former og varianter, ofte mange ganger om dagen. Våre ansatte har gjennom de siste årene opplevd det som vanskelig og belastende stadig vekk å måtte hanskes med dette, skriver de tre. – Vi ønsker at alle våre kunder skal ha en god opplevelse når de besøker våre butikker. Når vi da mottar klager som omhandler det samme, hver dag over en toårsperiode, er dette noe vi må ta tak i. I perioden hvor vi ikke har hatt tiggere eller bladselgere utenfor, har vi mottatt konkrete tilbakemeldinger på at det igjen er aktuelt å legge handleturen til våre butikker, sier de tre kjøpmennene.De tre sier at de føler at de har latt praksisen pågå i det lengste, før de så seg nødt til å si stopp. – Vi lever av våre kunder og må rette oss etter deres ønsker. Dette er en felles holdning for Rema 1000-butikkene i Hønefoss, sier de tre. VG har forsøkt å komme i kontakt med de tre kjøpmennene, men ingen av dem ønsker å kommentere saken ytterligere. Kommunikasjonsdirektør i Rema 1000, Mette Fossum, sier følgende til VG om situasjonen. – Kjøpmennene i REMA 1000 har selv dialog med selgere og andre aktører som er tilknyttet butikkens eiendom. Her er hensyn til kundene og god dialog mellom partene viktig.Coop Øst har 110 butikker i sitt område, deriblant i Hønefoss. De innfører en ny policy etter et par uheldige episoder med tiggere og bladselgere. – De som ønsker å tigge eller selge utenfor våre butikker, må inngå en avtale. Den innebærer at vi blir enige om hvor de skal stå og hvordan de skal oppføre seg, sier, sier administrerende direktør Tore Tjomsland. Ordningen ble innført etter episoder der kunder oppfattet tiggerne og selgerne som aggressive og utagerende. – Vi har hatt en enkeltepisode der vi har kontaktet politiet for bistand. Med den nye policyen håper vi å slippe dette, sier han til VG. Politiavdokat i Sør-Øst politidistrikt, Tone Venedokken Temtemoen, sier til VG at mannen som ble pågrepet senere samme dag ble løslatt uten noen form for reaksjon mot seg. – Etter en konkret vurdering har vi kommet til at det foreløpig ikke er grunnlag for noen reaksjon mot vedkommende, sier Temtemoen. Hun sier at politiet ble kontaktet etter at mannen skal ha stått «midt i døråpningen» av butikken og ikke etterkommet pålegg fra butikkansatte om å fjerne seg. Mannen ble da gitt et pålegg av politiet om å fjerne seg, og ble da senere pågrepet da han vendte tilbake, ettersom han med det brøt politiets pålegg.
I Hønefoss har tre Rema-butikker gått sammen om å nekte bladselgere å stå utenfor hos dem.